
Leif Bratteng


Postboks 154

3571  ÅL

Tillatelse til felling av skadegjørende gaupe - Leif Bratteng, Ål kommune

Med hjemmel i viltloven § 12, jf. forskrift 18. mars 2005 nr. 242 om forvaltning av rovvilt (rovviltforskriften) § 9, jf. §§ 1 og 3, fatter Fylkesmannen i Buskerud vedtak om fellingstillatelse på en gaupe til Leif Bratteng i Sundreberget i Ål kommune i Buskerud fylke. 
Bakgrunn

Leif Bratteng, 3571 Ål, søker i brev av 30. august 2005 om fellingstillatelse på gaupe i tilknytning til innmarksbeite i Sundreberget i Øvre Ål. I søknaden vises til et tap av 15 lam hvorav 4 er tatt de siste dagene. Så langt har Statens naturoppsyn (SNO) påvist 3 lam drept av gaupe. Skadene har skjedd på innmarksbeite i sommer. 2 lam ble dokumentert drept av gaupe 29. ds. Gjenværende dyr er inngjerdet på nytt beite nær gården eller satt inn. Innsanking av sau fra fjellbeite starter førstkommende helg og langt flere dyr vil med det første gå på beite i området.

Fylkesmannens vurdering

Det rettslige grunnlaget for avgjørelsen er Lov 29. mai 1981 nr. 38 om viltet (viltloven) § 12, jf. forskrift 18. mars 2005 nr. 242 om forvaltning av rovvilt (rovviltforskriften) § 9, jf. §§ 1 og 3. 

Gaupe er en jaktbar art, men også denne er fåtallig, og krever forvaltningsmessige tiltak for å sikre overlevelsen. Dette innebærer at målsettingen om en bærekraftig forvaltning er et overordnet hensyn ved forvaltningen av gaupa. Samtidig er det slik at rovvilt volder skade på næringsutøvelse, primært bufe- og tamreinnæring, samt på andre samfunnsinteresser. For blant annet å forhindre skade på bufe eller tamrein eller skade på person eller vesentlig skade på eiendom kan rovvilt felles med hjemmel i unntaksbestemmelsene i viltloven, herunder § 12 og § 14a. Stortinget har dessuten ved behandlingen av rovviltmeldingen lagt vekt på at det skal være mulig med levedyktige næringsvirksomheter i landbruket, herunder næringsdrift basert på utmarksbeiting både for bufe og tamrein. Dessuten skal det tas hensyn til bosetting og livskvalitet i områder med rovvilt. Hensynet til disse interessene medfører at forvaltningen ikke kan legges opp på en slik måte at det overordnede hensynet til rovvilt alene kan tillegges vekt. En bærekraftig forvaltning må derfor avveie og ivareta de ulike hensyn på en best mulig måte innenfor de rammer som følger av viltloven. Ofte vil det være slik at ikke alle interesser kan ivaretas i samme område eller til samme tid. Forvaltningen må derfor være differensiert. Det innebærer at bruken av ulike tiltak og virkemidler må legges opp på en måte som så langt det er mulig differensierer mellom de ulike interesser i ulike geografiske områder. 

Med bakgrunn i dette har Direktoratet for naturforvaltning 10. juni 2005 fattet vedtak om å gi betinget fellingstillatelse på 1 gaupe i region 2 som omfatter fylkene Buskerud, Vestfold, Telemark og Aust-Agder.  Fylkesmannen har etter dette med hjemmel i rovviltforskriftens § 9 myndighet til å fatte vedtak om iverksetting av den betingede fellingstillatelsen.

Om skadefelling av gaupe

Det er et vilkår at skadefelling ikke medfører fare for gaupebestandens overlevelse. Dessuten er det et vilkår at det ikke finnes annen tilfredsstillende løsning ut fra prinsippet om en geografisk differensiert forvaltning. Fylkesmannen anser at felling av ei gaupe ikke vil sette bestandens overlevelse i fare. Imidlertid skal det også gjøres en vurdering av blant annet skadenes omfang og utvikling, og potensialet for framtidige skader. I denne saken har gaupe gjort betydelige skader på lam på innmarksbeite over en kort tidsperiode, og Fylkesmannen vurderer potensialet for fremtidige skader for å være betydelig. Skadefellingstillatelse er et virkemiddel for å avhjelpe akutte skadesituasjoner som kan oppstå. Fylkesmannen anser at situasjonen tilsier at det bør innvilges en skadefellingstillatelse på gaupe nå. 

Konklusjon

På bakgrunn av en helhetsvurdering av situasjonen per dato vurderer Fylkesmannen at det foreligger grunnlag for å iverksette fellingstillatelse på 1 - (en) - gaupe i det aktuelle området, jf. rovviltforskriften § 9. Fylkesmannen i Buskerud fatter med bakgrunn i dette vedtak om iverksetting av fellingstillatelse på 1 - (en) - gaupe innenfor det aktuelle skadeområdet.

Denne tillatelsen ble meddelt muntlig pr tlf med Leif Bratteng kl. 0940 den 31. august 2005.

Følgende vilkår er knyttet til iverksettelse av fellingstillatelsen:

1. Fellingstillatelsen gjelder på innmark og tilgrensende utmark innen beiteområdet til Leif Bratteng i Sundreberget i Ål kommune. 

2. Tillatelsen gjelder i tidsrommet fra og med 31. august 2005 til og med 13. september  2005. 

3. Familiegruppe av gaupe (mor og avkom) er unntatt fra tillatelsen.  De tiltak som er mulige for å unngå at hunn med unger felles, skal være iverksatt.

4. Gaupe felt i medhold av denne tillatelsen er viltfondets eiendom. Ingen kan derfor på noen måte gjøre seg nytte av felt dyr uten nærmere samtykke fra Direktoratet for naturforvaltning. Felt dyr skal så raskt som mulig bringes til Norsk institutt for naturforskning i Trondheim.

5. Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av Direktoratet den 22. mars 2002, jf. §§ 15 og 16.

6. Felling eller forsøk på felling av gaupe skal umiddelbart meldes til Fylkesmannen og Statens naturoppsyn. Den som feller dyr skal framvise felt dyr for Statens naturoppsyn for umiddelbar kontroll, merking og prøvetaking av biologisk materiale, og skytter skal kunne påvise fellingssted etter anmodning fra Statens naturoppsyn, politiet eller Fylkesmannen. 

7. Dersom gaupe skadeskytes plikter de ansvarlige å gjøre det de kan for å avlive dyret snarest mulig. Skytter plikter å forvisse seg om påskutt dyr er truffet eller ikke. Ved skadeskyting skal skytter uten opphold underrette Fylkesmannen og nærmeste politimyndighet. Fylkesmannen avgjør videre gjennomføring og avslutning av ettersøk. De som har deltatt i forsøket på felling skal uten godtgjørelse bistå forvaltningsmyndighet eller politimyndighet i det videre ettersøk.

Vedtaket kan påklages til Direktoratet for naturforvaltning innen 3 uker, jf. forvaltningsloven §§ 28 og 29. En eventuell klage skal framsettes for Fylkesmannen, jf. forvaltningsloven § 32.

Med hilsen

Bertil Anderson e.f.

Avdelingsdirektør

